Document ID: 32006D0057

SKLEP SVETA
z dne 30. januarja 2006
o načelih, prednostnih nalogah in pogojih Evropskega partnerstva z Nekdanjo jugoslovansko republiko Makedonijo ter razveljavitvi Sklepa 2004/518/ES
(2006/57/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 533/2004 z dne 22. marca 2004 o ustanovitvi evropskih partnerstev v okviru stabilizacijskega in pridružitvenega procesa (1) in zlasti člena 2 Uredbe,
ob upoštevanju predloga Komisije,
ob upoštevanju naslednjega:
(1)
Evropski svet je v Solunu 19. in 20. junija 2003 odobril uvedbo evropskega partnerstva kot sredstva za uresničevanje evropske perspektive držav zahodnega Balkana v okviru stabilizacijsko-pridružitvenega procesa.
(2)
Uredba (ES) št. 533/2004 v členu 2 določa, da o načelih, prednostnih nalogah in pogojih evropskih partnerstev kakor tudi o vseh nadaljnjih prilagoditvah odloča Svet.
(3)
Svet je 14. junija 2004 sprejel prvo Evropsko partnerstvo z Nekdanjo jugoslovansko republiko Makedonijo (2). To partnerstvo je primerno posodobiti na podlagi ugotovitev v Mnenju o prošnji Nekdanje jugoslovanske republike Makedonije za članstvo v Evropski uniji, da se opredelijo nove prednostne naloge za nadaljnje delo.
(4)
V Uredbi (ES) št. 533/2004 je bilo določeno, da bo spremljanje izvajanja evropskih partnerstev zagotovljeno z mehanizmi, vzpostavljenimi v okviru stabilizacijsko-pridružitvenega procesa.
(5)
Nekdanja jugoslovanska republika Makedonija naj bi pripravila načrt s časovnim razporedom in posebne ukrepe za uresničitev prednostnih nalog tega evropskega partnerstva in se tako pripravila na nadaljnje vključevanje v Evropsko unijo.
(6)
Sklep 2004/518/ES bi bilo zato treba razveljaviti -
SKLENIL:
Člen 1
V skladu s členom 1 Uredbe (ES) št. 533/2004 so načela, prednostne naloge in pogoji iz Evropskega partnerstva z Nekdanjo jugoslovansko republiko Makedonijo navedeni v Prilogi k temu sklepu, ki je sestavni del tega sklepa.
Člen 2
Izvajanje evropskega partnerstva se preverja z mehanizmi, vzpostavljenimi v okviru stabilizacijsko-pridružitvenega procesa, predvsem z letnimi poročili o napredku, ki jih predloži Komisija.
Člen 3
Sklep 2004/518/ES se razveljavi.
Člen 4
Ta sklep začne veljati tretji dan po objavi v Uradnem listu Evropske unije.
V Bruslju, 30. januar 2006.

Labels: 11
19
10
3
18
15